નવી દિલ્હીમાં સ્મૃતિ- સ્થળ પર અટલ બિહારી વાજપેયીના સંપૂર્ણ રાજકીય સન્માન સાથે અંતિમ સંસ્કાર કરવામાં આવ્યા હતા. આ પ્રસંગે દેશના રાષ્ટ્રપતિ રામનાથ કોવિંદ, વડાપ્રધાન નરેન્દ્ર મોદી, ભાજપના પ્રમુખ અમિત શાહ, કોંગ્રેસ પ્રમુખ રાહુલ ગાંધી, ભૂતપૂર્વ વડાપ્રધાન મનમોહનસિંહ તેમજ તમામ રાજકીય પક્ષના અગ્રણી નેતાઓ હાજર રહ્યા હતા. વાજપેયીજીને અંજલિ આપવા માટે હાજર રહેનારી વ્યક્તિઓમાં લશ્કરની ત્રણે પાંખોના વડાઓ – ભૂમિદળના વડા બિપીન રાવત, નૌકાદળના વડા એડમિરલ સુનિલ લાંબા અને એરચીફ માર્શલ વિરેન્દ્રસિંહ ધનુઆનો સમાવેશ થતો હતો, જુદા જુદા રાજ્યોના મુખ્યમંત્રીઓ પણ અંતિમ સંસ્કાર વિધિ પ્રસંગે ઉપસ્થિત રહ્યા હતા. ગુજરાતના મુખ્યમંત્રી વિજય રૂપાણી અને નાયબ મુખ્યમંત્રી નીતિન ભાઈ પટેલ વાજપેયીને શ્રદ્ધાંજલિ આપવા ખાસ ગુજરાતથી દિલ્હીની યાત્રાએ આવ્યા હતા.